അന്തിക്കാട് കൊവിഡ് വ്യാപനം, കര്ശന നിയന്ത്രണം അന്തിക്കാട്: കൊവിഡ് വ്യാപനം രൂക്ഷമായ സാഹചര്യത്തില് കൂടുതല് കര്ശന നടപടികളുമായി അന്തിക്കാട് പഞ്ചായത്തും പൊലീസും ആര്.ആര്.ടി പ്രവര്ത്തകരും രംഗത്തിറങ്ങി. ട്രിപ്പിള് ലോക്ക് ഡൗണ് നിലവില് വന്നിട്ട് ഏതാനും ദിവസങ്ങള് പിന്നിട്ടതിന് ശേഷമാണ് കര്ശന നടപടികളുമായി അധികൃതര് രംഗത്തെത്തിയത്. ആദ്യഘട്ടമെന്നോണം അഭ്യര്ത്ഥനയും നിര്ദ്ദേശങ്ങളും മുന്നറിയിപ്പുകളും അധികൃതര് നല്കിയിരുന്നു. എന്നാല് അതെല്ലാം പാടെ അവഗണിക്കുന്ന സമീപനമാണ് പൊതുവില് ഉണ്ടായത്. ഇതോടെയാണ് കര്ശന പരിശോധനകളിലേക്കും അടച്ചു പൂട്ടലുകളിലേക്കും നീങ്ങേണ്ടിവന്നത്. അന്തിക്കാട് പഞ്ചായത്തിലെ അഞ്ചാം വാര്ഡില് ശനിയാഴ്ച 98 പേരെ ആന്റിജന് പരിശോധക്ക് വിധേയരാക്കിയതില് 30 പേര്ക്ക് പോസിറ്റീവായി. ഇതില് 19 പേരും അഞ്ചാം വാര്ഡിലുള്ളവരാണ്. 68 പേരാണ് ശനിയാഴ്ച ആര്.ടി.പി.സി.ആര് ടെസ്റ്റിന് വിധേയരായിട്ടുള്ളത്. ഇവരുടെ റിസള്ട്ട് രണ്ട് ദിവസം കഴിഞ്ഞേ ലഭിക്കു. ട്രിപ്പിള് ലോക്ക് ഡൗണ് നിലനില്ക്കുന്ന പഞ്ചായത്തുകളില് ഭൂരിഭാഗം ചെറുചായ കടകളും രഹസ്യമായി പ്രവര്ത്തിക്കുന്നുണ്ട്. ഏതാനും ചില ചായകടകളുടെ മുന്നില് കൂട്ടമായി ആളുകള് ചായ കുടിക്കുന്ന കാഴ്ചയും പതിവാണ്. ശനിയാഴ്ച അന്തിക്കാട് അഞ്ചാം വാര്ഡില് ആറ് റോഡുകളാണ് അടച്ചു പൂട്ടിയത്. അന്തിക്കാട് പൊലീസ് ഇന്സ്പക്ടര് പ്രശാന്ത് ക്ലിന്റ്, എസ്.ഐ ശ്രീജിത്ത് എ.കെ, വാര്ഡ് അംഗം ശരണ്യ രജീഷ്, ആര്.ആര്.ടി പ്രവര്ത്തകര് എന്നിവര് നേതൃത്വം നല്കി.